**Kontrol af sociale klausuler**

Kontrollen foretages som stikprøver af Vordingborg Kommune eller tredje part med fuldmagt. Leverandører og eventuelle underleverandører er forpligtet til at medvirke aktivt og positivt til gennemførelsen af stikprøvekontrollen.

I kontrollen indhentes dokumentation for løn- og ansættelsesvilkår.

Der søges ligeledes dokumentation for at leverandøren og alle underleverandører er registreret i E-indkomst, RUT og andre relevante registre.

Det kontrolleres om der har været en kontakt fra leverandøren til Jobcenteret i Vordingborg Kommune med henblik på at indgå en partnerskabsaftale om at aktivere ledige.

Hvis kontrakten har en værdi over 10 mio. kr. og en varighed over 6 måneder kontrolleres det om minimum 10% af stillingerne der anvendes til opfyldelse af kontrakten besættes med personer i praktikstillinger. Praktikstillinger er personer der har påbegyndt en erhvervsuddannelse og i den forbindelse skal gennemføre en del af uddannelsen som praktik i en virksomhed. Kontrollen foretages ved at indsamle data om alle medarbejdere der arbejder på denne kontrakt uafhængigt af hvor stor en del af arbejdstiden medarbejderne er tilknyttet den konkrete kontrakt. Af dette samlede antal medarbejdere regnes 10%. Der skal så være mindst dette antal medarbejdere i praktikstillinger. Kravet om mindst 10% praktikstillinger gælder for den samlede kontrakt og der skelnes ikke mellem leverandør og underleverandører.

Hvis der opstår mistanke om brud på lovgivningen eller øvrige konventioner kan dette kontrolleres af Vordingborg Kommune eller tredje part.